Incendiu la o fabrică de polistiren din Dâmboviţa. IGSU a emis o avertizare RO-Alert din cauza fumului.
Pompierii intervin luni dimineață pentru stingerea unui incendiu izbucnit într-o hală de producţie polistiren din localitatea Mija, comuna I.L. Caragiale. Având în vedere degajările mari de fum ca urmare a incendiului a fost emis un mesaj RO-Alert pentru populaţia din zonă.
Conform ISU Dâmboviţa au fost mobilizate pentru stingerea incendiului forţe şi mijloace de la Detaşamentul Moreni 3 autospeciale de stingere cu apă şi spumă, 1 ambulanţă SMURD şi de la Detaşamentul Târgovişte 1 autospecială de stingere cu apă şi spumă şi 1 autospecială de intervenţie cu apă.Sosiţi la locul incendiului pompierii au constatat ca focul se manifestă în interiorul halei de producţie pe o suprafaţă de aproximativ 400 mp cu degajări mari de fum.Incendiul este localizat şi se acţionează pentru lichidarea acestuia.Nu sunt înregistrate victime.Având în vedere degajarile mari de fum ca urmare a incendiului a fost emis un mesaj RO-Alert pentru populaţia din zona pentru luarea unor măsuri de autoprotecție. Se recomandă închiderea geamurilor, a ferestrelor şi oprirea aparatelor de climatizare şi ventilaţie.